DECRETO 125/2010, do 15 de xullo, polo que se aproba o cambio de titularidade de varios treitos de estradas autonómicas, a prol do Concello de Santiago de Compostela.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 28/07/2010

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada Lei de estradas dispón no artigo 54 que as estradas autonómicas ou os treitos determinados delas en que a circulación adquira características urbanas se lles entregarán aos respectivos concellos. O expediente promoverase por proposta do concello ou da Administración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos os dous organismos.
No punto 1 da cláusula segunda do convenio asinado entre o Concello de Santiago de Compostela e a Xunta de Galicia, o concello dá a súa conformidade e aceptación da transferencia de titularidade ao seu favor das estradas que se relacionan no  seu anexo I, de tal xeito que se procede ao inicio do procedemento administrativo de transferencia.
A Dirección Xeral de Infraestruturas, de acordo co informe emitido polos servizos técnicos competentes, formula proposta favorable á transferencia da titularidade. Desta proposta déuselle traslado ao Concello de Santiago de Compostela que, con data do 25 de abril de 2008, manifesta a súa aceptación.
A Consellería de Medio Ambiente, Territorio e Infraestruturas estima axeitado o cambio de titularidade dos mencionados treitos, tendo en conta que adquiriron características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Medio Ambiente, Territorio e Infraestruturas, e logo de deliberación do Consello da Xunta de Galicia, na súa reunión do día quince de xullo de dous mil dez,
DISPOÑO:
Artigo 1º
Apróbase o cambio de titularidade a favor do Concello de Santiago de Compostela dos treitos das estradas que se enumeran a continuación:
Ver referencia pdf "14300D003P019.PDF"
Artigo 2º
En aplicación do artigo 4 da Lei 4/1994, do 14 de setembro, de estradas de Galicia, os treitos das estradas que se mencionan incorporaranse á relación de estradas de titularidade do Concello de Santiago de Compostela.
Artigo 3º
A entrega das vías formalizarase no prazo dos dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Artigo 4º
Corresponderán ao Concello de Santiago de Compostela, a partir da formalización da entrega, todas as actividades de xestión, mantemento, conservación e explotación das vías, así como o exercicio das funcións de disciplina viaria e calquera outra que puidese corresponderlle como nova Administración titular dos treitos de estradas.
Disposición derradeira
Este decreto terá efectos desde o día seguinte ao da súa publicación no Diario Oficial de Galicia.
Santiago de Compostela, quince de xullo de dous mil dez.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas